Virallinen lehti nro C 138 , 04/05/1998 s. 0173



B4-0391, 0396, 0404, 0405, 0410, 0415, 0418 ja 0421/98 Päätöslauselma Brasilian pohjoisosien ja Kaakkois-Aasian tuhoisista tulipaloista Euroopan parlamentti, joka - ottaa huomioon aiemmat päätöslauselmansa trooppisten metsien suojelusta ja erityisesti 23. lokakuuta 1997 metsäpaloista ja ilman saastumisesta Kaakkois-Aasiassa ((EYVL C 339, 10.11.1997, s. 159.)) ja metsäpaloista Amazonin alueella Brasiliassa ((EYVL C 339, 10.11.1997, s. 163.)) antamansa päätöslauselmat, - ottaa huomioon 20. joulukuuta 1995 annetun neuvoston asetuksen EY/3062/95 ((EYVL L 327, 30.12.1995, s. 9.)) trooppisia metsiä koskevista toimista, - ottaa huomioon biologista monimuotoisuutta koskevan yleissopimuksen määräykset sekä komission tiedonannon neuvostolle ja Euroopan parlamentille biologista monimuotoisuutta koskevasta Euroopan yhteisön strategiasta (KOM(98)0042 - C4-0140/98), A. ottaa huomioon, että Roraiman osavaltiossa (Brasilian pohjoisosassa Venezuelan rajalla) raivoavat valtavat tulipalot, jotka ovat Brasilian ympäristöviraston (IBAMA) mukaan jo tuhonneet satoja tuhansia hehtaareja savannia ja trooppista metsää joulukuun 1997 jälkeen ja uhkaavat 5 miljoonan hehtaarin aluetta, B. panee hyvin huolestuneena merkille jatkuvat tulipalot, jotka ovat tuhonneet suuria osia trooppisista metsistä indonesialaisella Kalimantanin saarella, C. katsoo, että tilanteen vakavuutta ovat pahentaneet suuresti kuivuus, joka on ollut alueella pahempi kuin moneen vuoteen, sekä epätavallisen voimakkaat tuulet; molemmilla näistä ilmiöistä uskotaan olevan yhteys «El Niño» -sääilmiöön, D. korostaa, että miljoonat ihmiset ja etenkin sademetsissä elävät alkuperäiskansat, kuten Yanomamit, Macuxit ja Wapixanat sekä Kalimantanin kansat, joiden olemassaoloa leviävät tulipalot uhkaavat vakavasti, kärsivät myös suoranaisesti näiden metsäpalojen negatiivisista seurauksista, kuten ruoan puutteesta, taloudellisesta sekasorrosta sekä terveysongelmista, E. katsoo, että Brasilian viranomaisten toimet tulipalojen tukahduttamiseksi ovat olleet heikkoja huolimatta Roraiman osavaltion kuvernöörin julistamasta hätätilasta ja taistelussa on menetetty kallista aikaa Brasilian ympäristöviraston käsittämättömästä syystä epäröidessä vastaanottaa YK:n erikoisjoukkojen apua, F. katsoo, että Kaakkois-Aasian kansallisten hallitusten tähän mennessä toteuttamat toimet näiden tulipalojen leviämisen estämiseksi ovat usein olleet riittämättömiä, ja joissakin tapauksissa ne ovat jopa edistäneet toimia, jotka todennäköisesti johtavat hallitsemattomiin tulipaloihin; esimerkkinä tästä on indonesialaisella Kalimantanin saarella toteutettu Mega-Rice-hanke, G. katsoo, että 1,5 miljoonaa hehtaaria Indonesiassa Mega-Rice-hankkeeseen kuuluvaa maata ei ominaisuuksiensa vuoksi sovellu riisin viljelyyn suuressa mittakaavassa ja että ympäristövaikutuksia arvioineen tutkimuksen päinvastaisista suosituksista huolimatta Indonesian hallitus jatkoi hankkeen toteutusta ryhtymättä konkreettisiin toimiin täydellisen metsienhakkuun ja ympäristötuhon estämiseksi, josta ovat vastuussa hyvät poliittiset suhteet omaavat vaikutusvaltaiset puutavarayhtiöt, H. ottaa huomioon trooppisen metsän suuren merkityksen ekologisesti, taloudellisesti ja tieteellisen kehityksen kannalta koko alueelle sekä maailmanlaajuisesti ilmastoja tasapainottavana ja luonnon monimuotoisuutta säilyttävänä tekijänä, I. katsoo, että tietyillä kansalaisjärjestöillä on tärkeä merkitys taistelussa, jolla pyritään trooppisten metsien säilyttämiseen ja kestävään hoitoon ja joka perustuu etuoikeutettuihin yhteyksiin, joita järjestöt pystyvät usein solmimaan paikallisiin asukkaisiin ja heidän hajautettuihin rakenteisiinsa, J. muistuttaa, että Euroopan parlamentti on tehnyt trooppisten metsien suojelusta yhden talousarvion prioriteeteistaan, ja ottaa huomioon tässä yhteydessä, että budjettikohdan B7-6201 toteutuksessa on toivomisen varaa; 1. Vaatii Brasilian viranomaisia tekemään kaikkensa, jotta apu saataisiin nopeasti paikalle, ja etenkin hyväksymään viipymättä YK:n tarjouksen (Yhdistyneiden kansakuntien ympäristöohjelma/OCHA) koota tulipalojen torjumiseen erikoistunut joukko; 2. Vaatii kansainvälistä yhteisöä ja etenkin EU:ta antamaan keskeytyksettä taloudellista apua ja teknistä tukea, jotta tulipalojen torjumiseen erikoistuneet joukot pystyisivät saamaan palot hallintaan, ja kehottaa antamaan uhreille viipymättä humanitaarista apua; 3. Korostaa, että on tärkeää tarjota lääkinnällisiä palveluita intiaaniväestölle, koska se altistuu mm. malarialle ja hengitysteiden sairauksille; 4. Kehottaa Indonesian hallitusta lopettamaan Mega-Rice-hankkeeseen liittyvät toimet Kalimantanin saarella ja kehottaa komissiota ja neuvostoa antamaan Indonesian hallitukselle tarvittavan tuen sellaisten Mega-Rice-hankkeelle vaihtoehtoisten hankkeiden kehittämiseksi, joilla pyritään palauttamaan kärsineet alueet ennalleen ja toteuttamaan yhtenäinen toiminta tropiikin turpeisen ja rämeisen metsän säilyttämiseksi alueella sekä perustamaan Kalimantan-saaren keskiosiin «ekologinen suunnitteluyksikkö»; kehottaa niitä järjestämään Mega-Rice-hankkeeseen liittyvän konferenssin; 5. Kehottaa näiden alueiden hallituksia säätämään lakeja, joilla voidaan tehokkaasti vastustaa metsänhakkuuta ja -polttoa metsien raivauksessa, ja kehottaa niitä esittämään maauudistuksen, jonka avulla maattomat maalaiset saisivat vaihtoehtoja sademetsän väärinkäytölle; kehottaa niitä myöntämään varoja tutkimukseen ja toimiin, joilla pyritään takamaan sademetsän entistä parempi suojelu; 6. Kehottaa komissiota ja neuvostoa antamaan kyseisille kansallisille viranomaisille tarvittavan tuen kestävien vaihtoehtojen kehittämiseksi nykyisille toimille, jotka vaikuttavat suurelta osin trooppisten sademetsien tuhoutumiseen; 7. Vaatii toukokuussa 1998 Birminghamissa kokoontuvaa G8:aa esittämään konkreettisia toimia yhteisiksi toimiksi sekä YK:n kautta toteutettaviksi toimiksi, joilla - vastustetaan entistä tehokkaammin Amazonin metsän liiallista ja laitonta hyväksikäyttöä - toteutetaan nopean toiminnan ja keskinäisen avun rakenteet, jotka kokoavat ja koordinoivat erikoisjoukkojen toimintaa luonnonkatastrofien vastaisessa taistelussa; 8. Muistuttaa, kuinka tärkeää on sisällyttää kestävän metsänhoidon kriteerit ITTO:n toimintaan (Kansainvälinen trooppisen puun järjestö); 9. Huomauttaa, että huolimatta Kambodzan puun vientikiellosta, jota tukevat sekä Thaimaa että Vietnam, puun laiton vienti jatkuu edelleen; kehottaa siksi komissiota ja jäsenvaltioita ottamaan asian esille EU:n ja Aasian välisessä huippukokouksessa ja vaatimaan tällaisen laittoman käytännön lopettamista; 10. Kehottaa komissiota ja jäsenvaltioita tekemään aloitteen Kansainvälisessä valuuttarahastossa, Maailmanpankissa sekä ITTO:ssa neuvottelujen käynnistämiseksi Indonesian ja Brasilian hallituksen kanssa kestävän metsänhoidon edistämiseksi, ja jotta ympäristöä ja alkuperäiskansojen oikeuksia kunnioitettaisiin etenkin hallituksen rahoittamissa ja tukemissa kehityshankkeissa; 11. Kehottaa komissiota kiinnittämään kehitysmaita koskevissa teknologista tutkimusta ja kehitystä koskevissa hankkeissaan erityishuomiota trooppisten metsien kestävään käyttöön liittyviin kysymyksiin; 12. Katsoo, että ympäristölle aiheutettujen vahinkojen korvausvelvoite saattaisi hillitä tällaista vastuutonta toimintaa, ja ehdottaa, että tämäntyyppistä järjestelmää tutkittaisiin kansainvälisen metsäyleissopimuksen yhteydessä niiden sitoumusten mukaisesti, jotka tehtiin Rion ympäristökokouksessa vuonna 1992; 13. Vaatii komissiota nopeuttamaan sisäisiä menettelyjään mahdollisimman paljon, jotta kaikki budjettikohdan B7-6201 «Trooppiset metsät» käytettävissä olevat varat toteutettaisiin ensi tilassa niiden osapuolten tehokkaaksi tukemiseksi, jotka osallistuvat kehityshankkeisiin kyseisillä alueilla; 14. Pahoittelee, että kesäkuussa 1997 New Yorkissa pidetyssä ympäristöhuippukokouksessa Euroopan unionin tukema hanke kansainvälisen metsien suojelua koskevan yleissopimuksen tekemiseksi hylättiin, ja vaatii komissiota uudistamaan ehdotuksensa; 15. Kehottaa puhemiestään välittämään tämän päätöslauselman neuvostolle, komissiolle, G8-maille, YK:n pääsihteerille, kyseisten Etelä-Amerikan ja Kaakkois-Aasian maiden hallituksille, Maailmanpankille, Kansainväliselle trooppisen puun järjestölle sekä EU:n ja Aasian väliselle huippukokoukselle.